ผ่อนเกณฑ์อุ้มประกันภัย
คปภ.ให้สำรองสินไหมแค่40%เพิ่มสภาพคล่องใน6เดือนแรก
20 ธ.ค. 2554

คปภ.ให้สำรองสินไหมแค่40%เพิ่มสภาพคล่องใน6เดือนแรก
คปภ.ผ่อนผันบริษัทประกันภัยตั้งสำรองค่าสินไหมน้ำท่วมแค่ 40% ใน 6 เดือนแรก 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้ผ่อนผันการตั้งสำรองค่าสินไหมทดแทนจากเหตุการณ์น้ำท่วมครั้งนี้จาก 100% เหลือ 40% และงดการตั้งสำรองค่าเผื่อความผันผวนของเงินกองทุนเป็นการชั่วคราวสำหรับปีบัญชี 2555 จะทำให้บริษัทประกันภัยยังมีสภาพคล่องเพียงพอในการดำเนินธุรกิจ 
ทั้งนี้ คปภ.ได้ทำการผ่อนผันการตั้งสำรองค่าสินไหมทดแทนน้ำท่วมให้แก่บริษัทประกันภัยที่มีการทำประกันภัยต่อไปยังต่างประเทศ ให้ตั้งสำรองเพียง 40% ของค่าสินไหมทดแทนน้ำท่วมทั้งหมดใน 6 เดือนแรกของปี 2555 ไม่ต้องตั้งสำรองเต็ม 100% หลังจากนั้นเดือนที่ 7 จะต้องตั้งสำรองสินไหมทดแทนจากเหตุการณ์น้ำท่วมเต็ม 100% ส่วนบริษัทประกันภัยที่ไม่มีการทำประกันภัยต่อ จะต้องตั้งสำรองเต็ม 100% ทันที ไม่ได้รับการผ่อนผัน
นอกจากนี้ งดเว้นการตั้งสำรองความเสี่ยงกรณีบริษัทประกันภัยต่อไม่มีเงินจ่ายค่าสินไหมทดแทน ซึ่งต้องตั้งสำรอง 2% ของสินไหมที่ต้องจ่ายตามเกณฑ์การดำรงเงินกองทุนตามประเภทความเสี่ยง ซึ่งครั้งนี้มีสินไหมทดแทนจากน้ำท่วมประมาณ 2 แสนล้านบาท ถ้าตั้งสำรอง 2% จะเป็นเงินประมาณ 4,000 ล้านบาท ได้งดเว้นให้เป็นการชั่วคราว
นายประเวช กล่าวว่า คปภ.ร่วมกับผู้ทรงคุณวุฒิในสถาบันการศึกษาและสมาคมวิชาชีพ เพื่อกระจายงานสำรวจภัยได้อย่างทั่วถึง และให้การประเมินความเสียหายเป็นไปอย่างรวดเร็ว ขณะนี้มีคณาจารย์ผู้ทรงคุณวุฒิและนิสิตนักศึกษาประมาณ 200 คน และผู้เชี่ยวชาญจากต่างประเทศเดินทางเข้ามาให้บริการประเมินความเสียหายแล้วประมาณ 300 คน 
ขณะเดียวกัน ยังกำหนดให้บริษัทประกันภัยจ่ายค่าสินไหมทดแทนให้แก่ภาคครัวเรือนที่มีประกันภายใน 3 เดือน และภาคอุตสาหกรรมให้ได้ 75% ของมูลค่าความเสียหายทั้งหมดภายใน 6 เดือน
“คปภ.ได้ติดตามภาวการณ์ให้มีการต่ออายุกรมธรรม์ประกันภัยให้มีความคุ้มครองภัยน้ำท่วมต่อเนื่อง โดยการกำหนดจำนวนเงินจำกัดความรับผิดและความรับผิดส่วนแรก เป็นแนวทางหนึ่งที่จะทำให้ผู้ประกอบการสามารถต่ออายุกรมธรรม์ประกันภัยต่อไปได้” นายประเวช กล่าว